Panayiotou ‘nie baie emosioneel’ ná Jayde se lyk gevind isMoordbeskuldigde Christopher Panayiotou in die Port Elizabeth-hooggeregshof saam met sy twee medebeskuldigdes, Sizwezakhe Vumazonke (middel) en Sinethemba Nenembe (26 Julie 2016) Foto: Raahil Sain/ANA Christopher Panayiotou was “nie baie emosioneel” toe hy uitgevind het sy vrou se liggaam is in die buitewyke van Kwanobuhle gevind nie, het ŉ familievriend in die Port Elizabeth-hooggeregshof getuig. “Toe ek daar aankom, het ek vir Chris [Christopher] saam met Demitri [sy oom] gesien en Demitri was geruk, maar Chris, ek weet nie of hy in skok was nie, maar hy was nie baie emosioneel nie,” het die vriend, Pieter Bekker, Donderdag getuig. Bekker het getuig in die moordverhoor van Panayiotou en sy twee medebeskuldigdes, Sinethemba Nenembe en Zolani Sibeko. Bekker het aan die hof vertel hoe hy en sy vriende gehelp het in die soektog na Jayde op 21 en 22 April verlede jaar. Hy het gesê hy het aan die polisie voorgestel om ŉ beloning uit te loof vir inligting oor haar verdwyning. Adv. Terry Price, vir die verdediging, het aangevoer Bekker se bewerings dat Panayiotou nie emosioneel voorgekom het nie, is ongegrond. “Ek stel dit aan jou toe Christopher sy vrou gesien het, het hy gehuil. Sy pa het gehuil en Derrick Inggs [Jayde se pa] het gehuil en hulle het mekaar getroos,” het Price gesê. Die verhoor duur Vrydag voort. Lees alle vorige berigte oor Christopher Panayiotou op Maroela Media.